ประธานสภาผู้แทนราษฎร ระบุหากฝ่ายค้านมีสิทธิ์ยื่นญัตติขอเปิดอภิปรายไม่ไว้วางใจได้ แต่จะต้องรอเปิดสมัยประชุมรัฐสภาก่อน
ประธานสภาผู้แทนราษฎร ระบุหากฝ่ายค้านมีสิทธิ์ยื่นญัตติขอเปิดอภิปรายไม่ไว้วางใจได้ แต่จะต้องรอเปิดสมัยประชุมรัฐสภาก่อน นายชวน หลีกภัย ประธานสภาผู้แทนราษฎร กล่าวถึงกรณีที่ฝ่ายค้านเตรียมยื่นอภิปรายไม่ไว้วางใจประมาณกลางเดือนธันวาคมนี้ ว่า ต้องรอเปิดสมัยประชุมก่อน ส่วนจะเสนอญัตติอภิปรายไม่ไว้วางใจเมื่อใดก็เป็นสิทธิของผู้เสนอ โดยขณะนี้เตรียมวางแผนว่าจะทำอย่างไรให้ญัตติที่ค้างอยู่กว่า 100 เรื่อง ซึ่งเป็นญัตติธรรมดาได้มีการพิจารณา โดยอาจจะต้องหารือภายในกับรองประธานสภาผู้แทนราษฎรเพื่อประสานว่ามีวันพิเศษใดหรือไม่ เหมือนอย่างที่เคยมีการประชุมมาแล้ว ซึ่งก็ได้ผลทำให้ญัตติสามารถผ่านไปได้ประมาณ 20 ญัตติ โดยได้มีคำสั่งไปเมื่อสัปดาห์ที่แล้วว่าจะต้องมีการหารือเพื่อจัดกลุ่มญัตติ แต่จะไม่รวมญัตติใหม่ที่จะเสนอ ส่วนงานเฉพาะหน้า เช่น เรื่องการอภิปรายไม่ไว้วางใจเป็นเรื่องของวันข้างหน้าส่วนกรณีมีผู้ยื่นเรื่องให้วินิจฉัยสถานะของนายธนาธร จึงรุ่งเรืองกิจ หัวหน้าพรรคอนาคตใหม่ ที่เป็นกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ 2563 ว่า สามารถเป็นกรรมาธิการฯ ได้หรือไม่นั้น ประธานสภาผู้แทนราษฎร กล่าวว่า ไม่ได้มีการยื่นเรื่องเข้ามาเพียงแต่เห็นข่าวเท่านั้น ซึ่งการตั้งคณะกรรมาธิการฯ เป็นเรื่องของสภาผู้แทนราษฎรลงมติตั้ง ส่วนการเป็นกรรมาธิการฯ ในสัดส่วนคนนอกสามารถทำได้หรือไม่ เห็นว่าต้องยึดกฎหมายรัฐธรรมนูญเป็นหลัก บทบาทของการเป็นผู้แทนราษฎร ทำไม่ได้ แต่บทบาทของกรรมาธิการวิสามัญเป็นอีกเรื่องหนึ่งซึ่งต้องแยกให้ออก ซึ่งประเด็นไม่น่าจะมีปัญหามากเพียงแต่อาจมีผู้ติดใจเมื่อศาลรัฐธรรมนูญวินิจฉัยเช่นนั้น แต่จริงๆ แล้วทางฝ่ายสภามีความเห็นว่าสามารถทำหน้าที่เป็นกรรมาธิการได้ แต่ภายในกรอบว่าถ้าอะไรที่เกี่ยวกับบทบาทของความเป็นผู้แทนราษฎรก็ทำไม่ได้